## Priopćenje i Upozorenje Ustavnog suda Republike Hrvatske broj U-VII-1186/1999. od 29. prosinca 1999.

### NN 148/1999 (30.12.1999.), Priopćenje i Upozorenje Ustavnog suda Republike Hrvatske broj U-VII-1186/1999. od 29. prosinca 1999.

# **USTAVNI SUD REPUBLIKE HRVATSKE**

Ustavni sud Republike Hrvatske u postupku nadzora ustavnosti i zakonitosti
izbora, temeljem odredbe članka 125. alineja 7. Ustava Republike Hrvatske
("Narodne novine", broj 8/98 - pročišćeni tekst), odredbe članka 84. alineja
1. i članka 86. Ustavnog zakona o Ustavnom sudu Republike Hrvatske ("Narodne
novine", broj 99/99), te članka 96. stavka 1. Zakona o izborima zastupnika
u Hrvatski državni sabor ("Narodne novine" broj 116/99), povodom prijedloga
Hrvatske seljačke stranke iz Zagreba, Zvonimirova 17, za poništenje Dopune
Podsjetnika za rad biračkih odbora za izbor zastupnika u Zastupnički dom
Hrvatskoga državnog sabora, na sjednici održanoj dana 29. prosinca 1999.
godine, izdaje sljedeće

## **PRIOPĆENJE I UPOZORENJE**

I. Hrvatska seljačka stranka (nastavno: HSS) iz Zagreba zatražila je
od ovog Suda da, u izvršavanju nadzora nad ustavnošću i zakonitošću izbora,
poništi Dopunu Podsjetnika za rad biračkih odbora, koju Dopunu je, kao
i spomenuti Podsjetnik, izdalo Državno izborno povjerenstvo, oboje bez
oznake klase, urudžbenog broja, bez potpisa a s naznakom da su doneseni
u prosincu 1999. godine.

Sadržaj su Podsjetnika i Dopune konkretne tehničke upute za rad biračkih
odbora na predstojećim izborima za Zastupnički dom Hrvatskoga državnog
sabora.

Podneseni prijedlog se odnosi na tekst Dopune Podsjetnika za rad biračkih
odbora kojim je taj Podsjetnik dopunjen na način da se određuje trenutak
od kojeg članovi biračkih odbora, njihovi zamjenici te promatrači nevladinih
udruga (dakle, svi koji prema relevantnim zakonskim i podzakonskim propisima
imaju na to pravo) mogu fizički doći u posjed preslike odnosno prijepisa
zapisnika o radu biračkog odbora u čijem su radu sudjelovali, pa je Dopunom
određeno da će se svim ovlaštenicima tog prava preslika odnosno ovjereni
prijepis zapisnika o radu biračkog odbora predati na njihov zahtjev nakon
predaje tog zapisnika nadležnom izbornom povjerenstvu.

Podnositelj prijedloga smatra da je to u neskladu s odredbom članka
86. stavka 5. Zakona o izboru zastupnika u Hrvatski državni sabor (nastavno:
Izborni zakon), kojom je određeno da svaki član biračkog odbora i njegov
zamjenik ima pravo na presliku ili prijepis zapisnika o radu biračkog odbora
kojeg svojim potpisima ovjerovljuju svi članovi biračkog odbora. Stoga
da je sporna Dopuna Podsjetnika suprotna intenciji zakonodavca, a pored
toga i nesvrsishodna, jer da bi zbog nje svi članovi i zamjenici članova
biračkog odbora morali zajedno nositi kompletan izborni materijal u nadležno
izborno povjerenstvo. Slijedom navedenog, podnositelj prijedloga traži
od ovog Suda, pored poništenja sporne Dopune, da naloži Državnom izbornom
povjerenstvu donošenje nove dopune prema kojoj bi dužnost predaje zapisnika
ovlaštenicima postojala odmah po njegovom sastavljanju i potpisivanju,
na samom biračkom mjestu.

II. Izborni zakon ustanovljuje pravo članova i zamjenika članova biračkih
odbora da dobiju zapisnik, u preslici ili prijepisu, s time da mogu stavljati
primjedbe u pisanom obliku koje se prilažu zapisniku (članak 86. stavci
3. i 5.). Taj Zakon ne sadrži izričitu odredbu o tome kada članovi i zamjenici
članova biračkih odbora mogu to pravo ostvariti.

Iz konteksta zakonskih odredaba koje se tiču tog dijela izbornog procesa,
razvidna je intencija zakonodavca da se ostvarivanje prava ovlaštenika
omogući odmah nakon što je zapisnik na propisani način sastavljen, ovjeren
i opremljen propisanim prilozima, dakle, na samom biračkom mjestu.

Shvatljivo je, međutim, da realizacija tog prava na način predviđen
Zakonom u praksi u vrlo velikom broju slučajeva nailazi na gotovo nepremostive
poteškoće i to zbog tehničke i vremenske limitiranosti. Realnost je, naime,
da velik broj biračkih mjesta ne raspolaže tehničkom opremom koja omogućuje
izradu preslika, a čija brzina izrade bi se uklapala u ograničeno vrijeme
koje stoji na raspolaganju osobama angažiranim na provedbi izbornih radnji,
dok s druge strane izrada prijepisa znatno produžuje rad biračkih odbora,
time usporava provedbu izbornih radnji u cjelini, te je podložna vjerojatnosti
pogrešaka.

III. Razumijevajući i uvažavajući navedene poteškoće, valja imati u
vidu da je pravo članova i zamjenika članova biračkih odbora da dobiju
presliku odnosno prijepis zapisnika o radu odbora, pravo utvrđeno Izbornim
zakonom. Stoga je nužno na najbolji mogući način stvoriti sve pretpostavke
koje omogućuju ostvarivanje tog prava na Zakonom predviđeni način, dok
je drugačija rješenja potrebno koristiti samo izuzetno, u slučaju objektivne
i krajnje nemogućnosti postupanja na način propisan Zakonom.

IV. Slijedom iznesenog, uputa koja proizlazi iz Dopune Podsjetnika za
rad biračkih odbora za izbor zastupnika u Zastupnički dom Hrvatskoga državnog
sabora, a prema kojoj svi ovlaštenici zapisnik o radu biračkog odbora mogu
dobiti tek u nadležnom izbornom povjerenstvu, suprotna je Izbornom zakonu,
jer isključuje način ostvarivanja prava neposredno na biračkom mjestu,
propisan tim Zakonom, te je kao takva neprihvatljiva.

V. Polazeći od činjenice da će birački odbori u svom radu postupati
sukladno Podsjetniku i Dopuni Podsjetnika, a da je, kako je utvrđeno, dio
teksta Dopune Podsjetnika - onaj u kojem stoji da će se prijepis odnosno
preslika zapisnika o radu biračkog odbora predati nakon predaje zapisnika
o radu biračkog odbora, u gradskom odnosno općinskom izbornom povjerenstvu
- protivan odredbi članka 86. stavka 5. Izbornog zakona, Ustavni sud Republike
Hrvatske upozorava Državno izborno povjerenstvo da iz Dopune Podsjetnika
izostavi rečeni dio teksta.

Broj: U-VII-1186/1999
Zagreb, 29. prosinca 1999.

Sudac Predsjednik
**Emilija Rajić,** v. r. **dr. sc. Smiljko Sokol,** v. r.

Ostalo, NN 148/1999-2274